Formosus servus servorum Dei Bernoni religioso ac venerabili abbati cœnobii sito in territorio Lugdunensi quod in honorem beati Petri apostolorum principis constructum esse dignoscitur in loco qui Gigniacus perhibetur ac in eodem venerabili monasterio in perpetuum. Convenit apostolico moderamini pia religione pollentibus benigna compassione succurrere et poscentium animis alacri devotione impertiri assensum. Ex hoc enim lucri potissimum pretium a conditore omnium Domino promeremur, dum venerabilia loca opportune ordinata ad meliorem fuerint sine dubie statum perducta. Igitur properans ipse, Berno venerabilis abbas, ad beatorum apostolorum limina, nostramque adiens apostolicam præsentiam retulisti nobis ipsum memoratum cœnobium a te tuoque consobrino nomine Laifino, de propriis rebus vestris dumtaxat in honore sancti Petri constructum atque dicatum existerc, et ut ab omnibus immutilatum servetur, per testamenti paginam, quod nobis servandum contulistis, eidem beato Petro cœlestis regni clavigero, nobis per Dei gratiam vicario obtulistis, ad sempiternum vobis remedium conferendum. Ideo suggessistis nostro apostolatui ut apostolici nostri privilegii illud sanctione muniremus. Quapropter quod statuistis devote admittentes, petitionemque vestram ratam arbitrantes, inclinati precibus vestris per hujus præceptionis seriem prædictum venerabile cœnobium cum cellis, seu casis, terris, vineis, casalibus, fundis, pratis, silvis, una cum colonis et colonabus, necnon et cellulam quæ vocatur Balma cum adjacentiis suis, omnia et in omnibus, quæ tam a gloriosis regibus, quam ab aliis Deum timentibus inibi data vel præcepta sunt, vel deinceps Domino adjuvante donanda erunt, hac præsenti tertia decima indictione, apostolica auctoritate confirmamus, munimus et in perpetuum sub jure et ditione atque potestate beati Petri apostoli et nostra confirmatum stabilimus, ita scilicet ut nulli homini qualibet dignitate fulcito licitum sit, aut etiam de ipsis donatoribus quamcumque vim aut aliquam oppressionem ibidem inferre, aut res donatas vel a modo devote donandas quoquo modo auferre: potius autem firmum et ab omnibus immutilatum custodiatur ad jus et protectionem beati Petri apostolorum principis. Si autem (quod humanum est) abbas prædicti cœnobii obierit, congregatio ejus monasterii ex se ipsis secundum Deum et regulam beati Benedicti, quem idoneum præviderint concordi voto habeat semper eligendi et secundum morem in abbatem sibi præficiendi De decimis autem questi estis eo quod de propriis vestris a vobis persolvi quærantur. Quod si ita se res habet, hoc ne fiat interdicimus, maxime cum scriptum sit ne sacerdotes decimas dare cogantur, etc... Scriptum per manum sergi scrinarii sanctæ Romanæ ecclesiæ in mense novembrio, indictione supra scripta... imperante Domino Augusto Arnulpho a Deo coronato. Bene valete.